Hva+er+en+Wiki

=Hva er en wiki?=

Man kan si det så enkelt som at når man skal samarbeide om for eksempel tanker, idéer eller sammensatte tekster, kan en wiki være til hjelp. En wiki er et nettsted som lar flere bidra med innhold.

Lund skriver i boka Å være digital i alle fag at "En wiki (som betyr kvikk, rask, og er navngitt etter en minibuss på flyplassen i Honolulu - wiki wiki) kan beskrives som et nettbasert miljø for felles idéutvikling og produksjon av tekster med "sammensatt innhold" (jf. kompetansemål i LK06)". En wiki kan relativt lett settes opp av elever og/eller lærere, og sammen eller hver for seg kan brukerne legge til, fjerne eller endre innhold. Innholdet kan for eksempel bestå av tekst, lyd, stillbilder og film. Det er svært mange wikier som ligger åpne på nettet, men det er også mulig å begrense hvem som kan lese og redigere en wiki.

Her er en liten film publisert på YouTube som handler om hva en wiki er og hvordan den kan brukes. **Filmen blir vist på denne wikisiden med tillatelse fra opphavsmennene** jamfør regler for publisering av andres åndsverk:

media type="youtube" key="-dnL00TdmLY" height="344" width="425" align="center"

Et web 2.0-verktøy
En wiki blir til i tråd med prinsippene for web 2.0; mange deltar både passivt som tilskuere og som aktive deltakere i form av innholdsleverandører. Med en wiki kan flere jobbe på samme nettsted og man kan gi alle deltakerne mulighet til å redigere, bidra og publisere innholdet. Man kan, som nevnt, velge å lukke nettstedet slik at det kun er åpent for medlemmer, eller man kan la mange eller alle som ønsker det, bidra.



Det som kjennetegner wiki i forhold til andre nettsteder som for eksempel blogg eller ning, er at her står alle deltakerne fritt til å bidra med utvikling av innholdsdatabasen. Et annet kjennetegn er at innholdet ikke fremstilles kronologisk. I en wiki blir innholdet potensielt produsert av alle brukerne og det er mest vanlig å bruke nettbaserte verktøy som er laget med dette som formål. Eksempler kan være Wikidot, Wikispaces og Zoho wiki. Den mest kjente wikien er Wikipedia, et leksikon som kontinuerlig utvikles av brukerne.

I skolesammenheng kan man bruke wiki for å la elever og lærere samarbeide om å produsere tekster med faglig innhold, planlegge og gjennomføre et prosjekt; eller man kan bruke det til teamsamarbeid om for eksempel læreplankonkretisering. Mulighetene er mange.